高荷
上黄太史
万里南溪郡，黄香得赐环。
盛名喧海内，摧翮返云间。
太史资诚峻，郎官选亦悭。
朝廷才特起，堂奥援谁扳。
一梦追前事，群公厄后艰。
中伤皆死祸，放逐罕生还。
别驾之戎僰，侨居傍草菅。
想知谙鸟道，闻说异人寰。
杨子家元窘，王维室久鳏。
鵩来心破碎，猨叫泪湲潺。
达观终难得，羁愁必易删。
众情相恻悯，灵物自恬憪。
迥阁澄秋晚，幽窗耸夜跧。
蜀天何处尽，巴月几回弯。
坠履魂空断，遗弓涕忽潸。
石门凄殿楯，铜雀惨宫鬟。
帝统联仁圣，皇恩感艳顽。
纲罗疏党禁，诛蔓扫朋奸。
点检金闺彦，凋零玉笋班。
尚令宗庙器，遥隔鬼门关。
拊髀咨询及，含香诰命颁。
笑谈趋赤县，吟咏落乌蛮。
奏记怀东观，移文颔北山。
应将九迁待，未补七年閒。
士愧千钧弩，身谋五两纶。
退藏欣望气，延仰窃窥斑。
昌谷词源窄，滞溪笔力孱。
斲轮深类扁，投斧欲随般。
鹄卵真能伏，龙鳞敢冀攀。
不嗔无绍介，试遣略承颜。